Hege Riise

**Hege Riise** (født 1969) er en norsk fotballtrener og tidligere fotballspiller. Hun har vært landslagstrener for Englands og Norges kvinnelandslag.

Riise var pr. juli 2022 den norske landslagsspilleren, uansett kjønn, med flest A-landskamper. Hun har spilt 188 landskamper og scoret 58 mål. I 1995 ble hun kåret til VMs beste spiller.

## Spillerkarriere
### Tidlige år
Hege Riise begynte å spille fotball da hun var seks år. Hun spilte på et guttelag i flere år, men måtte hun over til et jentelag som 14-åring. Da hun var 14–15 år kom hun med på kretslaget. Hun debuterte for Setskog/Høland i den øverste divisjonen i fotball for kvinner i 1989. Riise ble lagets toppscorer med tolv mål.

I 1990 debuterte hun 23. juli på landslaget, da Norge slo Canada 2-0 i Winnipeg. Riise var også på laget i de to påfølgende kampene, mot USA. I den andre kampen scoret hun sitt første landslagsmål, da Norge tapte 2-4. I serien samme år ble hun nest best på toppscorerlisten, to mål bak tyske Petra Bartelmann som spilte for Asker.

Riise ble tatt ut til VM i 1991, første offisielle VM for kvinner, der Norge tapte finalen mot USA. Hun spilte alle kampene og fikk notert seg ett mål, mot New Zealand. I 1992 kom hun og Setskog/Høland på andreplass i serien. Senere samme år ble Riise norgesmester med Setskog/Høland da laget slo Asker 3-0 i NM-finalen. Riise scoret 2-0-målet.

I 1993 var Hege Riise med i troppen til EM i Italia. Hun ble byttet i semifinalen mot Danmark, men spilte hele finalen. Disse to kampene samt en treningskamp mot Sverige var de eneste kampene Riise fikk på landslaget dette året. Hun hadde også få mål i serien, som kan ha dreid seg om en skade. I 1994 var Riise tilbake på klubblag og landslag.

### Internasjonal karriere
Hege Riise var i Norges tropp i VM i fotball for kvinner 1995, hvor hun scoret i samtlige kamper bortsett fra semifinalen mot USA. Hun ble likevel ikke toppscorer - det ble Ann Kristin Aarønes - men vant Adidas-gullballen, og ble turneringens nest mestscorende spiller. Riise scoret turneringens nest siste mål da Norge slo Tyskland 2-0.

Riise fikk internasjonal oppmerksomhet, og ble en av flere norske spillere som fikk tilbud fra den profesjonelle japanske ligaen. Riise signerte i 1995 for Nikko i to år sammen med flere landslagskollegaer. I 1998 flyttet hun tilbake til Norge og gamleklubben Setskog-Høland, der hun spilte i to sesonger.

Etter dette byttet Riise klubb, meldte Riise overgang til Asker foran 2000-sesongen, og hjalp laget til cupseier. Samme år vant hun OL-gull med landslaget. Hege Riise spilte samtlige kamper. Riise fikk tilbud i den nystartede amerikanske proffserien WUSA, signerte for Carolina Courage og ble i tre sesonger. I 2002 ble hun mester i USA, da Caroline Courage vant både grunnserien og cupen. Riise ble nominert til årets spiller

I 2003 ble hun kåret til tidenes beste norske kvinnelige fotballspiller. I 2004 ble hun tildelt Kniksens hederspris.

Riise kom tilbake til Norge og Team Strømmen. 28. oktober 2006 spilte hun sin siste kamp på toppnivå i en alder av 37 år.

På Idrettsgallaen 2016 ble hun tildelt Idrettsgallaens hederspris.

## Trenerkarriere
### Team Strømmen (2004–2008)
Fra 2004-sesongen ble Riise spillende assistenttrener for Team Strømmen i Toppserien. Etter 2006-sesongen la hun skoene på hylla og tok over som hovedtrener etter Janne Jansson.

Under Riises ledelse tok Team Strømmen en 5.-plass i 2007. I 2008 tok laget sølv i Toppserien 2008 og kom til cupfinalen, hvor de måtte gi tapt for Røa.

### USA (2009–2011)
I januar 2009 ble Riise ansatt som assistenttrener for Pia Sundhage og USAs kvinnelandslag. De ledet USA til VM-finale i 2011, hvor det ble tap mot Japan på straffesparkkonkurranse.

### LSK Kvinner (2011–2020)
I 2012 kom hun tilbake til Norge og ble sportssjef og assistenttrener for LSK Kvinner, klubben hun både hadde spilt og vært trener for under navnene Setskog/Høland og Team Strømmen. I 2012 var hun med på å sikre klubbens første seriegull noensinne.

Før 2017-sesongen tok Hege Riise over hovedansvaret etter Monica Knudsen. I første sesong som hovedtrener ledet hun laget til seriegull, og ble kåret til årets trener i Toppserien. I 2018 og 2019 ble det både seriegull og cupgull, begge sesongene ble hun kåret til årets trener i Toppserien. Etter 2020-sesongen ga hun seg som trener i LSK Kvinner. I løpet at hennes ni år i klubben, tok laget syv seriegull og fem cupgull, og etablerte seg som stormakten i norsk fotball på kvinnesiden.

Riise ble i 2020 nominert til årets trener på kvinnesiden i internasjonal fotball av FIFA, under prisutdelingen The Best FIFA Football Awards.

### England og Storbritannia (2021)
19. januar 2021 ble Riise hovedtrener for Englands kvinnelandslag på en kontrakt frem til sommeren, da Sarina Wiegman skulle overta landslaget permanent. Det innebar at Riise ledet Storbritannias kvinnelandslag under Sommer-OL 2020. Hun tok laget til kvartfinalen, og Storbritannia var to minutter fra en historisk OL-semifinale, men Australia utlignet på overtid og vant 4-3 etter ekstraomganger.

### Norge J19 (2021–2022)
Samtidig som det ble kjent at Riise skulle bli trener for England, bekreftet NFF at hun hadde fått jobben som trener for det det norske J19-landslaget, fra høsten 2021.  Hun ledet laget til sølv i U19-EM 2022.

### Norge (2022–2023)
3. august 2022 ble Hege Riise offentliggjort som ny landslagssjef etter Martin Sjögren som måtte gå etter et mislykket EM i 2022.

Hun tok umiddelbart grep, og til sin første landslagstropp vraket hun flere av de etablerte spillerne og ga sjansen til flere unge spillere. På tidspunktet Riise tok over gjensto det fortsatt to kamper av kvalifiseringen til VM i Australia og New Zealand i 2023. Men etter å ha vunnet 1–0 borte mot Belgia var Norge kvalifisert til mesterskapet.

VM 2023 startet skuffende for Riise og Norge som tapte 0–1 mot vertsnasjon New Zealand. Foran den andre kampen i gruppespillet tok Riise et kontroversielt valg ved å vrake Caroline Graham Hansen fra startoppstillingen mot Sveits. Kampen endte 0–0 som medførte at Norge var avhengig av å vinne den siste kampen mot Filippinene for å gå videre. Dagen før kampen mot Filippinene kunne *[[NRK]]* fortelle at etter hva de kjente til var det sterk misnøye med Hege Riise og trenerteamet innad i den norske troppen. Spillerne skulle ifølge rikskringkasterens opplysninger blant annet ha reagert på manglende kampledelse, utydelige beskjeder og for få konkrete tiltak og tilbakemeldinger når ting ikke fungerte. Flere av spillerne uttalte derimot i intervjuer at de ikke kjente seg igjen i påstandene fra saken. Norge vant den siste kampen i gruppespillet komfortabelt 6–0 mot Filippinene og tok seg videre i mesterskapet. I åttedelsfinalen ventet Japan, i en kamp som Norge gikk inn i som underdogs. Japan vant 3–1, og dermed endte Norge sitt mesterskap i åttedelsfinalen.

1. september 2023 ble det offentliggjort at Riise var ferdig som landslagstrener for Norge. NFF begrunnet avgjørelsen med at forbundet og Riise hadde ulike syn på rollen som landslagssjef. Samtidig ble det kjent at Riise fortsatte i NFF i en rolle som fagleder for kvinnefotball fra 1. januar 2024.

## Meritter
### Som spiller

**Norges landslag**
* VM for kvinner
** Gull: 1995
** Sølv: 1991
* Olympiske leker
** Gull: 2000
** Bronse: 1996
* EM for kvinner
** Gull: 1993
** Sølv: 1991

**Setskog/Høland**
* Norgesmesterskapet:
** Gull: 1992

**Nikko Securities**
* Seriespill
** Gull: 1996 og 1997
* Cup
** Gull: 1996

**Asker**
*Toppserien
** Sølv: 2000
* Norgesmesterskapet
** Gull: 2000

**Carolina Courage**
* Seriespill
** Gull: 2002
* Cup
** Gull: 2002

**Team Strømmen**
* Toppserien
** Sølv: 2005

### Som trener
USAs landslag (assistenttrener)
* VM for kvinner
** Sølv: 2011

**LSK Kvinner**
* Toppserien
** Gull: 2016, 2017, 2018, 2019
* Norgesmesterskapet
** Gull: 2016, 2018, 2019
**Norge J19**

* U19-EM for kvinner
** Sølv: 2022

### Utmerkelser
* UEFA Golden Player 1993
* Årets Kniksen i 1995.
* Kåret til Norges beste kvinnelige spiller noensinne i 2003.
* *[[Gullklokka (norsk fotball)|Gullklokka]]* for å ha spilt 25 landskamper i 2003.
* Kniksens Hederspris i 2004
* Årets trener i Toppserien: 2017, 2018, 2019
* Nominert årets trener i kvinnefotballen under The Best FIFA Football Awards: 2019/2020

## Referanser


## Eksterne lenker
* 
* 
*  Hege Riise – worldfootball.net